Pa steek glo baba tydens stryery dood | Netwerk24
Pa steek glo baba tydens stryery dood
Deur Warda Meyer 10 Januarie 2020 07:31
'n Man van die Wes-Kaap het Donderdagmiddag glo sy 16 maande oue babadogter by Bloemhofplaas in Buffeljagsrivier naby Swellendam doodgesteek.
Die baba is op die toneel ten aanskoue van haar 23-jarige ma dood.
Kapt. Malcolm Pojie, polisiewoordvoerder, sê die baba se pa en ma wat saam gewoon het, het gestry en hy het sy woede op die kind uitgehaal.
Pojie sê voorlopige inligting dui daarop dat die ma glo nie saam met die man wou gaan om werk in 'n ander dorp te gaan doen nie.
Die twee is vermoedelik albei plaaswerkers.
"Die pa het glo briesend kwaad geraak en die baba gesteek. Die baba het 'n snywond aan haar nek en 'n wond aan haar bors opgedoen," sê hy.
Hy sê die vrou is nie ernstig beseer nie.
Die 33-jarige man is in hegtenis geneem en sal na verwagting Maandag in die landdroshof in Swellendam op aanklag van moord verskyn.